NAVODILA ZA PISANJE ESEJA

RAZPRAVLJALNI ESEJ pišem na podlagi enega ali več književnih besedil, razpravljamo o lastnem sprejemanju književnosti. Na podlagi lastnega branja razmišljamo o besedilu (ali več besedilih), argumentirano (=z utemeljitvami) v zanimivem jeziku izrazimo znanje in mnenje ter vse povežemo v zaokroženo celoto.
Navodila lahko vključujejo tudi krajši odlomek ali več odlomkov iz izbranih besedil, zato jih smiselno vključimo v esej.

UVOD (en odstavek, praviloma najkrajši)
Napovemo temo in oblikujemo uvodno trditev ali tezo, ki nakazuje našo pot razmišljanja (pisanja). Oblikujemo jo iz danega naslova eseja ter iz navodil. Trditev ne sme biti neka samoumevna in preveč splošna misel. V uvodu ne odgovarjamo na zastavljena vprašanja iz navodil, temveč le razčlenimo nekoliko zastavljeno trditev.
Poleg teme in teze mora uvod vsebovati tudi literarni kontekst, navesti moramo besedila, o katerih bo tekla beseda. 

JEDRO (tri do pet odstavkov)
Uvodno trditev skladno z navodili osvetljujemo z različnih zornih kotov tako, da za vsak vidik postavimo svojo podtezo in jo razčlenimo (umeščanje, povzemanje, predstavljanje, pripovedovanje, primerjanje, pojasnjevanje, utemeljevanje, opredeljevanje, vrednotenje, komentiranje …). 
Odstavki morajo biti med seboj povezani.

ZAKLJUČEK (en odstavek, ki ni odgovor na zadnje vprašanje)
Uvodno tezo potrdimo ali ovržemo ali pa na kratko povzamemo svoje ugotovitve in esej smiselno zaključimo (teme ne širimo in ne navajamo novih podatkov). 



POMEN GLAGOLOV V ESEJSKIH NAVODILIH
[bookmark: _GoBack]
UMESTITI – določiti, kam v zgodbo/zgradbo/odlomek/dogodek spada;
PREDSTAVITI OSEBO  – celovito prikazati književni lik, vsebuje opis (zunanjost, način življenja, socialni položaj …), oznako (značaj) in povzetek življenjske zgodbe;
OBNOVITI  – predstaviti dogajanje/ravnanje in delovanje (pripovednih oseb) v določenem prostoru in času;
POVZETI  – kratko in jedrnato podati bistvene podatke (krajše kot obnova);
PONAZORITI  – s konkretnimi primeri iz besedila podkrepiti svoje trditve (običajno:  izbor dogodka, povzetek in pojasnitev izbire);
RAZVRSTITI/UVRSTITI  – vnašati elemente v kak sistem (npr. dogodke v časovno zaporedje, literarno delo v zgodovinsko obdobje, osebe glede na pomen v razvoju dogajanja …);
PRIMERAJTI  – iskati podobnosti in razlike (kot, kakor …); primerjava naj bo izražena sintetično (ugotovitev ter poimenovanje podobnosti in razlik …);
UTEMELJEVATI  – postaviti trditev in jo dokazovati s primeri iz besedila (dogodki, izjavami …);
RAZLAGATI  – iskati vzročna in posledična razmerja, npr. med določenimi dogodki /osebami (kajti, zato, saj, ker, torej …);
POSPOLOŠEVATI (ABSTRAHIRATI) – prehajati od posameznega, konkretnega k splošnemu;
OPREDELJEVATI IN VREDNOTITI  – izražati lastna stališča o nekem pojavu/problemu – razlaga, zakaj doživljamo tako in ne drugače; 
KOMENTIRATI  – z različnih zornih kotov pojasniti, vrednotiti, oceniti dogodek, trditev, mnenje, pojav … in mnenje utemeljiti s prepričljivimi argumenti (pogosto se povezuje z aktualizacijo=presojanje, primerjanje, vrednotenje z vidika sodobnosti).









Esej dokazuje, da zna dijak_inja v skladu s postavljenim naslovnim problemom na podlagi prebranih besedil tematskega sklopa razpravljati o izbranih besedilih tako, da:
· pozna besedila, avtorje, obdobja in poetiko znotraj predpisane tematike oz. pozna literarni kontekst
· zna besedila tematskega sklopa na podlagi njihovih značilnosti primerjati z drugimi predpisanimi književnimi besedili iz učnega sklopa
· na podlagi predpisanega tematskega sklopa zna predstavljati, povzemati, razčlenjevati, primerjati, razvrščati, pojasnjevati, povezovati in posploševati spoznanja o književnih pojavih ter jih utemeljevati,
· zna samostojno vrednotiti prebrana besedila in utemeljevati trditve,
· zna besedila na podlagi njihovih značilnosti uvrstiti v širše sobesedilo 
· pozna primerne strokovne vire
· zna ob predloženih smernicah tvoriti koherentno, razumljivo in jezikovno pravilno esejsko besedilo,
· zna tvoriti slogovni ustrezno esejsko besedilo
· zna uporabljati ustrezno strokovno izrazje s področja literarne vede
· je ustrezno literarno in kulturno razgledan.



